## El Consell concedix 1,7 milions d’euros per a finançar 63 projectes d’innovació que ajudaran les pimes a integrar tecnologies digitals

*** L’objectiu d’estes ajudes és implementar solucions d’I+D+i en ciberseguretat, computació en el núvol, indústria 4.0 i màrqueting digital
* La consellera Marián Cano subratlla que les ajudes potenciaran la transformació digital de les pimes “per a millorar la seua competitivitat i adaptar-les als desafiaments de l’entorn actual”**

La Conselleria d’Innovació, Indústria, Comerç i Turisme ha concedit ajudes per valor d’1,7 milions d’euros amb les quals es finançaran un total de 63 projectes d’innovació centrats en la integració de les tecnologies habilitadores digitals en les pimes, segons ha publicat el *Diari Oficial de la Generalitat Valenciana* ([DOGV](https://dogv.gva.es/va/resultat-dogv?signatura=2025/48146)).

Este programa de subvenció, que es va convocar a finals de juliol, s’emmarca en el pla de recuperació, transformació i resiliència finançat per la Unió Europea NextGenerationEU per a impulsar la modernització de l’economia després de la crisi de la COVID-19.

La consellera Marián Cano ha destacat que, a través d’estos fons, es pretén afavorir la transformació digital de les xicotetes i mitjanes empreses de la Comunitat Valenciana “per a millorar la seua competitivitat i adaptar-les als desafiaments de l’entorn actual”.

“L’objectiu és que les més de 60 pimes beneficiàries implementen solucions innovadores en quatre àmbits estratègics: la ciberseguretat, computació en el núvol, indústria 4.0 i correu electrònic i màrqueting digital”, ha precisat.

Per a fer-ho, Innovació finançarà el 100 % dels costos dels projectes considerats subvencionables, que inclouen des d’inversió en maquinari, programari o adquisició de llicències, fins al diagnòstic de necessitats o la definició d’un pla d’adaptació tecnològica i de formació per a garantir la correcta posada en marxa d’estes iniciatives.

A la convocatòria s’han presentat un total 1.397 sol·licituds d’ajudes, que han superat el pressupost assignat a este programa. La subvenció màxima per projecte s’ha limitat a 50.000 euros, al mateix temps que s’ha establit un sostre de 100.000 euros per a cada pime.

L’execució dels projectes ha d’haver-se iniciat amb posterioritat a l’1 de gener de 2025 i han d’estar finalitzades i íntegrament pagats en la data de justificació, que s’ha ampliat al pròxim 5 de desembre.

Fecha: 28/11/2025